**Numai tu poți**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Iarnă creață și-ncâlcită

Spune-mi, tu, ai fost tocmită,

Mie doar să mi te-asameni,

Că-mi port frigul printre oameni

Făr' să-mi pese dacă vreunul

Mă adulmecă, nebunul,

Neștiind că pentru mine

Nu există ce sau cine

Să-mi topească ghețurile,

Să-mi adoarmă vânturile.

Numai unul îndrăznește

Și în ochi i se citește

Grija că-n oglinda iernii,

Când vin fulgii la vecernii,

O să mă ascund deodată

Și atunci voi fi-nghețată,

Vieți la rând cu morți confuze,

Cerul răstignit pe buze,

Iarnă, dalbă poezie,

Vrei să fii asemeni mie?

Spune-i tu atunci că-mi place,

Când vorbește și când tace,

Când pe foi de gând mă scrie,

Moaie tocu-n apă vie

Și trecând peste prefață

Mă-ncălzește, mă dezgheață,

Ochii mi-i călătorește

Printre stele și zâmbește

De mi-e teamă că-ntr-o seară

Mă preschimb în primăvară.

- Iarnă albă, nesfârșită

Știu că tu ai fost sortită,

Să-mi porți dorurile toate,

Peste munți și peste sate

Pân' la floarea ghețurilor,

Până-n tâmpla cerurilor.

Gerul tău nu mă supune

Pașii trec peste tăciune

Și prin neaua ce-și așterne

Jurămintele eterne.

Numai ea știe să-și culce

Pe zăpadă trupul dulce,

Albul ăsta să-mi ajungă

Iarna, cât o fi de lungă,

Și troienele de-nalte...

Dintre toate celelalte

Mituri vechi, povești uitate,

Găsesc drumul spre cetate,

E trasat cu apă vie

Din condei prin poezie.

Spune-i când ajungi la ea

Că-nflorește dragostea

Și pe ger și pe ninsoare,

Când în inimă porți soare,

Focul se aprinde-n vene

Dacă porți iubirea-n gene,

Ca un fluviu ce prin gheață

Și prin norii deși de ceață

Află calea mai ușoară

Curgând către primăvară.

Liliana Trif Ioan Grigoraș